衰甚書感
作者：陸游
朝代：宋

paragraphs: 髮殘不勝冠，齒墮欲廢嚼。
譬如亭皋木，秋至葉自落。
豈惟形骸變，意氣已非昨。
床隅倚拄杖，壁上挂雙屩。
經旬不出戶，薄飯羹藜藿。
居然遠霜露，因得養腰脚。
年衰固應死，延促未可度。
人之生實難，壽終固爲樂。
開卷思千載，閲世等六博。
志士有蹈海，儒生亦投閣。
何如釀濁醪，遇興時獨酌。
半酣望青天，萬事付一噱。